‘Die pad na selfbestuur’: Plan A, B en C – ’n boer maak ’n planFlip Buys, die voorsitter van die Solidariteit Beweging. Foto: René Roux. Flip Buys skryf in die openingsin van hoofstuk 28 in sy boek, Die pad na selfbestuur: “Ons beleef tans uiters moeilike tye in ons land en in ons gemeenskappe. Talle mense twyfel of daar nog ’n toekoms in hierdie “wye en droewe land” is, soos die digter NP van Wyk Louw Suid-Afrika in die 1930’s beskryf het.” Buys beskryf ook die redes wat alombekend is en noem onder meer lae ekonomiese groei, werkloosheid, korrupsie, swak munisipale bestuur, ŉ ANC wat behep is met die plundering van pensioenfondse en talle ander wat mense tereg moedeloos maak rakende die toekoms. Hy som dit soos volg op: “Dit is geen wonder nie dat godvresende, hardwerkende, wetsgehoorsame burgers hulself afvra of daar nog ’n toekoms in die land is. Die reuk en rook van nóg ’n Zimbabwe hang in die lug, ongeag die talle verskille wat nog bestaan. Dit is hoekom soveel mense reeds landuit is; talle ander planne maak om ook te gaan of spyt is dat hulle nié kan gaan nie.” In die lig van hierdie talle probleme skryf Buys dat hoewel plan A natuurlik is dat die ANC die land goed regeer en die land vooruitgang geniet, ons nie kan stilsit en vertrou dat dit gaan gebeur nie – vandaar plan B. Terwyl ons hoop dat plan A sal slaag en sal help waar ons kan en waar ons toegelaat word om dit te doen, moet ons terselfdertyd kliphard aan ons eie plan B werk. (Grafika: Verskaf) Plan B gaan oor selfbesluitneming. Waar plan A oor sukkelende staatsinstellings gaan, gaan plan B oor selfhelp-gemeenskapsorganisasies. Waar plan A oor volledige meerderheidsbestuur gaan, gaan plan B oor groeiende selfbestuur. Met plan B raak ons staatsbestand en selfstandig. Buys skryf: As plan A misluk en plan B te stadig vorder, gaan ons kinders plan C volg. Plan C is oorsee. Dan val plan A én plan B plat. Dan slyt ons ons oudag eensaam in swak bestuurde tehuise vir bejaardes, terwyl ons kinders sukkel om hul voete in vreemde lande te vind. ’n Mens wil nie eens daaraan dink nie – plan B móét slaag! Luister saam na die voorlesing uit hierdie hoofstuk oor plan B.